b'\n_START_ARTICLE_\nSveriges herrelandslag i h\xc3\xa5ndball\n_START_SECTION_\nOppstarten\n_START_PARAGRAPH_\nSveriges herrelandslag spilte sin f\xc3\xb8rste kamp i 1934, og etablerte seg tidlig som et av de beste landslagene i h\xc3\xa5ndball p\xc3\xa5 herresiden ved \xc3\xa5 ta bronse i det aller f\xc3\xb8rste verdensmesterskapet i Tyskland i 1938. Laget ble ogs\xc3\xa5 verdensmestre i utend\xc3\xb8rsh\xc3\xa5ndball i 1948.\n_START_SECTION_\nLagets f\xc3\xb8rste storhetstid: 1954-1964\n_START_PARAGRAPH_\nP\xc3\xa5 starten av 1950-tallet tok Curt Wadmark over som trener, og under hans ledelse opplevde Sverige sin f\xc3\xb8rste storhetstid. Under VM i 1954 p\xc3\xa5 hjemmebane ble Sverige verdensmestre for f\xc3\xb8rste gang, og fulgte opp med ny seier fire \xc3\xa5r senere i VM 1958. Laget tok bronse i VM 1961 og s\xc3\xb8lv i VM 1964.\n_START_SECTION_\nMellomperiode p\xc3\xa5 1970- og 1980-tallet\n_START_PARAGRAPH_\nSverige ble tildelt VM 1967, og det ble en stor nedtur da laget ikke tok medalje. Curt Wadmark gikk av som trener, og etter dette falt Sveriges landslag utenfor toppsjiktet i internasjonal h\xc3\xa5ndball. Selv om laget i perioden klarte \xc3\xa5 kvalifisere seg til samtlige mesterskap, klarte laget kun en sjetteplass som best i VM 1970. Laget n\xc3\xa5dde to fjerdeplasser i OL p\xc3\xa5 1980-tallet.\n_START_SECTION_\nLagets andre storhetstid: 1990-2002\n_START_PARAGRAPH_\nP\xc3\xa5 slutten av 1980-tallet ble Bengt Johansson trener for landslaget. I VM 1990 tok laget overraskende en gullmedalje etter \xc3\xa5 ha sl\xc3\xa5tt Sovjetunionen i finalen med 27-23. Sverige l\xc3\xa5 s\xc3\xa5 i toppsjiktet i de p\xc3\xa5f\xc3\xb8lgende 12 \xc3\xa5rene og tok medalje i samtlige verdensmesterskap: VM-gull i 1999, s\xc3\xb8lv i 1997 og s\xc3\xb8lv i2001,  bronse i 1993 og bronse i 1995. Laget tok s\xc3\xb8lvmedalje i OL\xc2\xa01992, OL\xc2\xa01996 og OL\xc2\xa02000. Videre ble Sverige europamestre fire ganger perioden; EM\xc2\xa01994, EM\xc2\xa01998, EM\xc2\xa02000 og EM\xc2\xa02002. Den siste europatittelen vant laget p\xc3\xa5 hjemmebane i et fullsatt Globen mot Tyskland. I 1998 mottok laget Svenska Dagbladets gullmedalje.\n_START_SECTION_\nLaget fra 2003 til i dag\n_START_PARAGRAPH_\nI VM 2003 kom Sverige p\xc3\xa5 en 13.-plass. Johansson sluttet som trener, og ble erstattet av Ingemar Linn\xc3\xa9ll. P\xc3\xa5f\xc3\xb8lgende VM 2005 kom Sverige p\xc3\xa5 en 11.-plass. Etter dette klarte laget \xc3\xa5 kvalifisere seg til noen mesterskap, men tok ingen medaljer. Det var ogs\xc3\xa5 flere mesterskap laget ikke klarte \xc3\xa5 kvalifisere seg til. Den beste plasseringen ble en fjerdeplass under VM 2011 p\xc3\xa5 hjemmebane.'